b'\n_START_ARTICLE_\nJonas \xc4\x8ciurlionis\n_START_PARAGRAPH_\nJonas \xc4\x8ciurlionis (1891 m. rugpj\xc5\xab\xc4\x8dio 15 d. Druskininkuose \xe2\x80\x93 1955 m. rugpj\xc5\xab\xc4\x8dio 26 d. Vilniuje, palaidotas Ras\xc5\xb3 kapin\xc4\x97se \xc5\xa1alia brolio M. K. \xc4\x8ciurlionio) \xe2\x80\x93 vargonininkas, muzikos mokytojas, vienas i\xc5\xa1 penki\xc5\xb3 vargonininko Konstantino \xc4\x8ciurlionio s\xc5\xabn\xc5\xb3.\n_START_SECTION_\nBiografija\n_START_PARAGRAPH_\n1910\xe2\x80\x931919 m. (su pertraukomis) vargon\xc5\xb3 ir kit\xc5\xb3 muzikos disciplin\xc5\xb3 mok\xc4\x97si Var\xc5\xa1uvos konservatorijoje, baig\xc4\x97 suaugusi\xc5\xb3j\xc5\xb3 vakarini\xc5\xb3 kurs\xc5\xb3 \xc5\xa1e\xc5\xa1ias klases. Baig\xc4\x99s konservatorij\xc4\x85, \xc4\xafgijo muzikos mokytojo specialyb\xc4\x99. 1914\xe2\x80\x931915 m. tarnavo carin\xc4\x97s Rusijos kariuomen\xc4\x97je netoli Var\xc5\xa1uvos, su\xc5\xbeeistas pateko \xc4\xaf Petrogrado ligonin\xc4\x99._NEWLINE_1915\xe2\x80\x931917 m. Lietuvi\xc5\xb3 pab\xc4\x97g\xc4\x97li\xc5\xb3 komiteto tarnautojas Maskvoje ir laisvasis klausytojas konservatorijoje. Nuvyk\xc4\x99s pas brol\xc4\xaf Stas\xc4\xaf \xc4\x8ciurlion\xc4\xaf \xc4\xaf Kijev\xc4\x85, 1917\xe2\x80\x931918 m. buvo Muzikos meno darbuotojas ir privatus mokytojas Kijeve ir jo gubernijos miestuose. 1919 m. baig\xc4\x99s muzikos studijas Var\xc5\xa1uvoje, pusmet\xc4\xaf mok\xc4\x97si Kauno karo mokykloje, 1920\xe2\x80\x931926 m. tarnavo Lietuvos kariuomen\xc4\x97s \xc4\xafvairiuose daliniuose \xe2\x80\x93 buvo b\xc5\xabrio ir kuopos vadas, u\xc5\xbesitarnavo vyr. leitenanto karin\xc4\xaf laipsn\xc4\xaf._NEWLINE_1927\xe2\x80\x931930 m. dirbo Finans\xc5\xb3 ministerijoje Kaune. 1930\xe2\x80\x931933 m. privatus muzikos mokytojas Kaune, 1933\xe2\x80\x931935 m. progimnazijos muzikos mokytojas \xc5\xa0irvintose, 1935\xe2\x80\x931939 m. muzikos mokytojas Palangos progimnazijoje, 1939\xe2\x80\x931942 m. muzikos mokytojas Skapi\xc5\xa1kio progimnazijoje, 1942\xe2\x80\x931944 m. muzikos mokytojas Pand\xc4\x97lio progimnazijoje, 1944\xe2\x80\x931945 m. muzikos mokytojas Roki\xc5\xa1kio mergai\xc4\x8di\xc5\xb3 gimnazijoje, 1945 m. muzikos mokytojas 4-ojoje berniuk\xc5\xb3 gimnazijoje Vilniuje, 1945\xe2\x80\x931946 m. lietuvi\xc5\xb3 kalbos mokytojas ir vert\xc4\x97jas Vilniaus valstybin\xc4\x97se \xc4\xafstaigose, 1947\xe2\x80\x931953 m. Vilniaus Salom\xc4\x97jos N\xc4\x97ries ir Juozo Tallat-Kelp\xc5\xa1os muzikos mokyklos d\xc4\x97stytojas \xe2\x80\x93 atleistas kaip nepatikimas soviet\xc5\xb3 vald\xc5\xbeiai._NEWLINE_Mok\xc4\x97jo vokie\xc4\x8di\xc5\xb3, rus\xc5\xb3 ir lenk\xc5\xb3 kalbas, nuo 1940 m. priklaus\xc4\x97 Meno ir mokslo darbuotoj\xc5\xb3 profesinei s\xc4\x85jungai. Be pedagogin\xc4\x97s ir kitokios veiklos, vargonininkavo Lietuvos ba\xc5\xbeny\xc4\x8diose.'